paragraph_text: Janko pl. Vuković Podkapelski (Jezerane, 27. rujna 1871. – Pula, 1. studenoga 1918.), bio je hrvatski mornarički časnik u austro-ugarskoj mornarici i kasnije kratkotrajno kontraadmiral Države Srba, Hrvata i Slovenaca. Nakon završene Pomorske akademije u Rijeci, 1889. stupio je u austro-ugarsku ratnu mornaricu kao pomorski kadet. Tijekom 1889. i 1890. oplovio je svijet na korveti Fažana. Na početku Prvog svjetskoga rata bio je zapovjednik 1. torpedne divizije. Odlikovan je za zasluge pri potapanju talijanskog razarača Turbine 1915. U ožujku 1918. preuzeo je zapovjedništvo nad admiralskim brodom Viribus Unitis. Prilikom raspada države u listopadu 1918., austrijski car i hrvatsko-ugarski kralj Karlo predao je mornaricu novoosnovanoj Državi SHS. Narodno vijeće ga je promaknulo u čin kontraadmirala i imenovalo zapovjednikom flote pod hrvatskom zastavom. Već sljedeće noći talijanski podvodni diverzanti potopili su brod Viribus Unitis u pulskoj luci na kojem su poginuli Vuković i više stotina mornara.